Mlada 16-godišnja hrvatska tenisačica Donna Vekić na najnovijoj je WTA ljestvici ostvarila renking karijere zauzevši 93. mjesto...

Pomak je to za 18 mjesta u odnosu na prethodno izdanje ljestvice, a Vekić je napredovala zahvaljujući plasmanu u 2. kolo Australian Opena u njezinom debitantskom nastupu na nekom Grand Slam turniru. Podsjećamo, u 1. kolu je Vekić savladala Čehinju Andreu Hlavačkovu, da bi je u 2. kolu pobijedila Dankinja Caroline Wozniacki.

Najbolje rangirana hrvatska tenisačica Petra Martić napredovala je za tri mjesta i sada je 59. usprkos porazu u 1. kolu Australian Opena (Doi). Mirjana Lučić-Baroni nalazi se na 114. mjestu, što je pomak unatrag za šest mjesta, dok je Tereza Mrdeža ušla u Top 200 skokom za 24 mjesta i sada je 196.

Najbolja svjetska tenisačica ostala je Bjeloruskinja Viktorija Azarenka obranom naslova na Australian Openu, dok je iza njenih leđa došlo do nekoliko promjena. Amerikanka Serena Williams na drugom je mjestu prestigla Ruskinju Mariju Šarapovu, dok je Kineskinja Na Li, finalistica prvog Grand Slam turnira sezone, prestigla Njemicu Angelique Kerber na petom mjestu.

Top 10 zatvara Francuskinja Marion Bartoli, koja je prestigla Dankinju Wozniacki.

WTA ljestvica:

1. Viktoria Azarenka (Bje) 10.325 (0)

2. Serena Williams (SAD) 9970 (+1)

3. Marija Šarapova (Rus) 9545 (-1)

4. Agnieszka Radwanska (Polj) 7.750 (0)

5. Na Li (Kin) 6255 (+1)

6. Angelique Kerber (Njem) 5695 (-1)

7. Sara Errani (Ita) 4605 (0)

8. Petra Kvitova (Češ) 4285 (0)

9. Samantha Stosur (Aus) 4230 (0)

10. Marion Bartoli (Fra) 3740 (+1)

...

59. Petra Martić (Hrv) 1016 (+3)

93. Donna Vekić (Hrv) 720 (+18)

114. Mirjana Lučić-Baroni (Hrv) 603 (-6)

196. Tereza Mrdeža (Hrv) 316 (+24)